Dera Gay
Dera Gay of Dia di San Juan ta un celebracion cultural tradicional na Aruba riba dia 24 di juni, cu tin di haber cu e fiesta di consecha. Dera Gay ta e resultado di e combinacion di e fiesta di cosecha cu e fiesta catolico di San Juan y ta un di e celebracionnan mas popular di herencia cultural Arubano.

Origen 
Dera Gay ta nifica simplemente pa "dera e gay". E ta e nomber comun di e fiesta di San Juan y ta data di aña 1862. E fiesta popular aki tin raisnan tanto religioso como cultural. E origen religioso ta relaciona cu e dia natalicio di San Juan (Juan Bautista). Esun cultural tin di haber cu e fiesta di cosecha. Prome di cuminsa un temporada nobo di cosecha e cunukeronan tabata cende tur sobra di cosecha na candela riba dia 23 di juni. E kimamento tabata simbolisa purificacion.

E celebracion di Dera Gay ta tuma lugar anualmente y ta mas tanto conoci como fiesta cultural cu musica, baile, kanto y otro actividadnan. Den diferente centro di bario rond di e isla organisacionnan cultural, social y deportivo ta tene eventonan y actividadnan pa publico.

Como parti di e celebracion cultural homber y muher ta bisti colornan geel y cora y ta baila riba e cantica di Dera Gay. E color geel ta e simbolo di e kibrahacha cu na juni ta tur na flor. E color cora ta representa candela. Despues ta mara un paña rond di wowo di un persona cu mester kita e cabes di e gay y dera esaki cu un palo, simbolisando e decapitacion di Juan Bautista. Awendia ta uza un gay ficticio of un calbas. E cantica di Dera Gay ta wordo toca cu e siguiente instrumentonan: fio, tambu i wiri.

Cantica di Dera Gay 
San Juan ta bin, San Juan ta bay
San Juan ta bin, San Juan ta bay
At’e cu e palo den su man,
Cu su wowo bon mara.

Refran:
Dere gay, dere gay
Coro: pa nos soye
Dere gay, dere gay
Coro: pa nos come

Dere gay, dere gay
Coro: pa nos plume
Dere gay, dere gay                                             
Coro: pa nos mate 
                                               
Dere gay, dere gay                                                                  
Coro: pa nos soye                                                 
Dere gay, dere gay
Coro: pa nos plume  
                                            
Amigo tur ban hala un banda
Pa Don Juan bay mata e gay
Ate cu e palo den su man,
Cu su wowo bon mara

Refran

Don Juan cu e palo ariba bao
Ta balia bay pe mata e gay
Ata Don Juan a mata e gay,
Core mira, el a mate

Refran

Músika
Folklor
Aruba